Spitalul din Mioveni confirmă salariul medicului chiulangiu: ”Câștigă 9.300 de lei net pe lună și e cercetat disciplinar!” Managerul Constantin Iorga spune că psihiatrul Bogdan Ștefănache riscă desfacerea contractului de muncă

marți, 15 mai 2018, 7:23

De Mirela Neag, Răzvan Luțac și Cătălin Tolontan

Implicarea unui cetățean obișnuit din Mioveni a transformat un caz aparent banal într-o cercetare a Spitalului Orășenesc.

Pe 9 mai, Augustin Zamfira trimite o scrisoare ministrului sănătății, Sorina Pintea.

El îi povestește cum, de 40 de zile, așteaptă ca medicul psihiatru Bogdan Ștefănache să vină la muncă.

Zamfira a decis să acționeze văzând cum, zi de zi, toți pacienții suportă umilința așteptării în fața unui cabinet gol, unde doctorul nu apare!

Omul expediază mesajul și către Gazeta Sporturilor.

Ziarul merge la Policlinica Spitalului Orășenesc din Mioveni și, în locul medicului, în cabinet e doar asistenta.

Nimeni dintre pacienți nu-și amintește când l-a văzut ultima oară pe Ștefănache.

După publicarea articolului, foștii colegi de facultate din Târgu Mureș povestesc, cu jenă, peripețiile unei cariere lipsite de orice implicare a medicului Ștefănache.

Ieri, spitalul din Mioveni a reacționat.

Managerul Constantin Iorga a trimis un răspuns ziarului, în care spune că ”faptele sesizate de dumneavoastră fac obiectul cercetării Comisiei de disciplină constituită la nivelul Spitalului Orășenesc ”Sf. Spiridon”.

În cazul în care absențele prelungite ale psihiatrului se confirmă, ”gravitatea faptelor poate atrage sancțiuni disciplinare, materiale sau de altă natură, inclusiv desfacerea contractului de muncă, după caz”.

În primul articol, Gazeta spuse publicului cât câștigă un psihiatru cu vechimea medicului, la o unitate de genul policlinicii din Mioveni: aproximativ 10.000 de lei net pe lună.

Managerul confirmă și oferă salariul exact.

”În luna aprilie medicul a primit 9.300 lei salariu net”.

Asta este leafa doar de la Spitalul Orășenesc, pentru că Bogdan Ștefănache este angajat și la Spitalul penitenciar din Mioveni.

Răspunsul Spitalului din Mioveni

Scrisoarea omului care l-a așteptat timp de 39 de zile pe medicul Bogdan Ștefănache.